Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την υπογραφή εξ ονόματος της Κοινότητας και την προσωρινή εφαρμογή διοικητικής ρύθμισης υπό μορφή ανταλλαγής επιστολών μεταξύ της Ευρωπαϊκής Κοινότητας και της Ελβετικής Ομοσπονδίας σχετικά με το προσωρινό σύστημα σημείων που πρόκειται να εφαρμοσθεί στα βαρέα φορτηγά οχήματα που διέρχονται από την Αυστρία

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Στο άρθρο 11 της Συμφωνίας μεταξύ της Ευρωπαϊκής Οικονομικής Κοινότητας και της Ελβετικής Ομοσπονδίας στον τομέα των μεταφορών [1] ορίζεται ότι για τη διαμετακόμιση των ελβετών μεταφορέων από το έδαφος της Αυστρίας ισχύει σύστημα οικοσημείων ισοδύναμο εκείνου που προβλέπεται στο άρθρο 11 του Πρωτοκόλλου αριθ. 9 της Πράξης Προσχώρησης της Αυστρίας στην Ευρωπαϊκή Ένωση, εντός των ορίων ισχύος του Πρωτοκόλλου αυτού.

[1] ΕΕ L 114 της 30.4.2002, σ. 91

2. Το πρωτόκολλο αριθ. 9 της πράξης προσχώρησης της Αυστρίας, της Φινλανδίας και της Σουηδίας στην Ευρωπαϊκή Ένωση [2], σχετικά με τις οδικές, σιδηροδρομικές και συνδυασμένες μεταφορές στην Αυστρία καθιερώνει ειδικό καθεστώς για τα κοινοτικά βαρέα φορτηγά οχήματα υπό διαμετακόμιση μέσω της Αυστρίας. Στο άρθρο 11, παράγραφος 2, στοιχείο α) προβλέπεται ότι το σύστημα των οικοσημείων λήγει στις 31 Δεκεμβρίου 2003.

[2] ΕΕ C 241 της 29.8.1994

3. Το Ευρωπαϊκό Συμβούλιο, κατά τη συνεδρίασή του της 14ης και 15ης Δεκεμβρίου 2001 στο Λάκεν, ζήτησε να παραταθεί το σύστημα των οικοσημείων. Η Επιτροπή ενέκρινε στις 20 Δεκεμβρίου 2001 πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση συστήματος σημείων που εφαρμόζεται στα βαρέα φορτηγά οχήματα που διέρχονται από την Αυστρία για το έτος 2004 [3]. Επ' αυτής της πρότασης επιτεύχθηκε συμφωνία μεταξύ του Ευρωπαϊκού Κοινοβουλίου και του Συμβουλίου μετά από διαδικασία συμβιβασμού, στις 25 Νοεμβρίου 2003. Η συμφωνία αυτή θα καταλήξει στην έκδοση κανονισμού ο οποίος θα αρχίσει να ισχύει την 1η Ιανουαρίου 2004.

[3] COM (2001) 807 τελικό της 20.12.2001

4. Επί του παρόντος, η Ελβετία συμμετέχει στο σύστημα οικοσημείων δυνάμει διμερούς συμφωνίας Αυστρίας / Ελβετίας. Το καθεστώς αυτό θα λήξει την 31η Δεκεμβρίου 2003. Σύμφωνα με το άρθρο 11 της Συμφωνίας για τις χερσαίες μεταφορές (βλ. σημείο 1 ανωτέρω), η Ελβετία πρέπει να ενταχθεί στο νέο προσωρινό σύστημα σημείων που καθορίζεται από τον κανονισμό αυτό για τα βαρέα φορτηγά οχήματα υπό διαμετακόμιση μέσω του αυστριακού εδάφους. Για λόγους ίσης μεταχείρισης και συνέχειας των διεθνών δεσμεύσεων που έχουν αναληφθεί από την Κοινότητα και την Ελβετία, πρέπει να εφαρμοστεί το νέο προσωρινό σύστημα σημείων για τη Ελβετία από την 1η Ιανουαρίου 2004.

5. Έφτασε λοιπόν η στιγμή να αρχίσει η Κοινότητα διαπραγματεύσεις με την Ελβετία με σκοπό διοικητική ρύθμιση που θα εξασφαλίσει τη συμμετοχή της Ελβετίας στο νέο προσωρινό σύστημα σημείων.

6. Δεδομένου ότι είναι σύντομο το χρονικό διάστημα που θα εφαρμοστεί η συμφωνία (από 1.1.2004), η Επιτροπή καλεί το Συμβούλιο να αποφασίσει ταυτοχρόνως επί της σύστασης διαπραγμάτευσης και επί των προτάσεων αποφάσεων του Συμβουλίου που αποσκοπούν στην υπογραφή, την προσωρινή εφαρμογή και σύναψη της διοικητικής ρύθμισης. Ως εκ τούτου, η Επιτροπή υποβάλει στο Συμβούλιο τη σύσταση και τις σχετικές προτάσεις αποφάσεων.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την υπογραφή εξ ονόματος της Κοινότητας και την προσωρινή εφαρμογή διοικητικής ρύθμισης υπό μορφή ανταλλαγής επιστολών μεταξύ της Ευρωπαϊκής Κοινότητας και της Ελβετικής Ομοσπονδίας σχετικά με το προσωρινό σύστημα σημείων που πρόκειται να εφαρμοσθεί στα βαρέα φορτηγά οχήματα που διέρχονται από την Αυστρία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 71 παράγραφος 1 σε συνδυασμό με το άρθρο 300 παράγραφος 2 πρώτο εδάφιο πρώτη φράση,

την πρόταση της Επιτροπής [4],

[4] EE C [...] της [...], σ. [...]

Εκτιμώντας τα εξής:

(1) Η Επιτροπή διαπραγματεύθηκε διοικητική ρύθμιση υπό μορφή ανταλλαγής επιστολών μεταξύ της Ευρωπαϊκής Κοινότητας και της Ελβετικής Ομοσπονδίας σχετικά με το προσωρινό σύστημα σημείων που πρόκειται να εφαρμοσθεί στα βαρέα φορτηγά οχήματα που διέρχονται από την Αυστρία.

(2) Πρέπει να υπογραφεί η διοικητική ρύθμιση η οποία μονογραφήθηκε στις ..., με την επιφύλαξη της σύναψής της σε μεταγενέστερη ημερομηνία.

(3) Πρέπει να προβλεφθούν οι διατάξεις για την προσωρινή εφαρμογή της διοικητικής ρύθμισης από την 1η Ιανουαρίου 2004,

ΑΠΟΦΑΣΙΖΕΙ:

Άρθρο 1

Ο Πρόεδρος του Συμβουλίου εξουσιοδοτείται να ορίσει το(τα) πρόσωπο(α) που είναι αρμόδιο(α) να υπογράψει (ουν), εξ ονόματος της Ευρωπαϊκής Κοινότητας, τη διοικητική ρύθμιση υπό μορφή ανταλλαγής επιστολών μεταξύ της Ευρωπαϊκής Κοινότητας και της Ελβετικής Ομοσπονδίας σχετικά με το προσωρινό σύστημα σημείων που πρόκειται να εφαρμοσθεί στα βαρέα φορτηγά οχήματα που διέρχονται από την Αυστρία, με την επιφύλαξη ότι η συμφωνία θα συναφθεί σε μεταγενέστερη ημερομηνία.

Το κείμενο της διοικητικής ρύθμισης επισυνάπτεται στην παρούσα απόφαση.

Άρθρο 2

Η διοικητική ρύθμιση που αναφέρεται στο άρθρο 1 εφαρμόζεται προσωρινά από την 1η Ιανουαρίου 2004.

Άρθρο 3

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

Bρυξέλλες, [...]

Για το Συμβούλιο

Ο Πρόεδρος